আরও সমস্যার চক্রব্যুহে আটকে পড়লেন সদ্য বিদায়ী ফেডারেশনের সভাপতি প্রফুল পটেল। দিল্লি হাইকোর্টের রায়ে সদ্য আপসারিত হয়েছেন প্রফুল পটেল। রাহুল মেহরা নামে এক ক্রীড়ামোদীর করা জনস্বার্থ মামলায় গদিচ্যুত হতে হয়েছিল প্রফুলকে। দিল্লি হাইকোর্টে-র রায়কে ‘চ্যালেঞ্জ’ জানিয়ে সুপ্রিম কোর্টে গিয়েছিলেন ফেডারেশনের কর্তাব্যক্তিরা।
সেখানেও মুখ পুড়ল তাঁদের। অর্থাৎ দিল্লি হাইকোর্টের রায়ই বহাল থাকল সুপ্রিমকোর্টে। দিল্লি হাইকোর্টের রায়ে বলা হয়েছিল, গত দেড় বছর ধরে মোটেও জাতীয় স্পোর্টস কোড মেনে নির্বাচন হয়নি। তাই আগামী পাঁচ মাসের মধ্যে নতুন করে নির্বাচন করতে হবে হবে দেশের ফুটবলের সর্বোচ্চ নিয়ামক সংস্থায়। 
নির্বাচন না হওয়া পর্যন্ত প্রাক্তন মুখ্য নির্বাচনী কমিশনার এস ওয়াই কুরেশি-কে প্রশাসনিক কাজ চালিয়ে নেওয়ার নির্দেশ দিয়েছিল দিল্লি হাইকোর্ট। সুপ্রিমকোর্ট আবার এস ওয়াই কুরেশি-র সঙ্গে জুড়ে দিল একজন প্রাক্তন তারকা ফুটবলারকে। কে হবেন সেই দায়িত্বপ্রাপ্ত ফুটবলার, তা অবশ্য এখনও ঠিক হয়নি।
এর আগে হাইকোর্টের রায়ে আরও বলা হয়েছিল, নির্বাচন না হওয়া পর্যন্ত প্রশাসকদের অনুমতি ছাড়া নতুন কোনও আর্থিক চুক্তি করতে পারবে না ফেডারেশন।